b'\n_START_ARTICLE_\nPostmodernistlik kirjandus\n_START_PARAGRAPH_\nPostmodernistlik (ladina keeles post ehk j\xc3\xa4rel) kirjandus on kirjandusvool, mis j\xc3\xa4rgneb modernismile._NEWLINE_Postmodernse m\xc3\xb5tteviisi aluseks on modernismi m\xc3\xb5tete h\xc3\xbclgamine. Postmodernsuse pooldajad v\xc3\xa4idavad, et k\xc3\xb5ik on pidevas muutumises. Postmodernism keskendub eelk\xc3\xb5ige vormile, usust kunstiteose s\xc3\xb5ltumatusele ning eristuse r\xc3\xb5hutamisele k\xc3\xb5rge kunsti ja madalkultuuri vahel. Ihab Hassani toob v\xc3\xa4lja, et postmodernismi iseloomus\xc3\xb5nadeks sobivad avatud v\xc3\xb5i antivorm, m\xc3\xa4ng ja juhused. Lisaks kaasneb postmodernismiga sageli ka info pealiskaudsus, v\xc3\xa4\xc3\xa4ruste ja hoiakute eiramine, intertekstuaalsus, k\xc3\xb5ikelubatavus, mitterealistlik arusaam ning tegurid, mis h\xc3\xb5lmavad kogu kaasaegset elustiili ja inimtegevuse erip\xc3\xa4rasid. Lisaks sellele l\xc3\xa4htutakse seisukohast, et kellelgi ei saa olla k\xc3\xb5ikehaaravaid teadmisi._NEWLINE_Tihtipeale aetakse modernism ja postmodernism segamini, sest nende vahele pole kerge joont t\xc3\xb5mmata, kuna neil on palju \xc3\xbchiseid jooni. M\xc3\xb5lemat ajastut iseloomustavad urbanism, erootika ja k\xc3\xb5rgtehnoloogia. Postmodernismiga kaasneb tume realism, mis h\xc3\xb5lmab vormilist nihet ja muutust keelekasutuses. Teostes esinevad tegelased, kes eiravad \xc3\xbchiskondlikke norme, kasutavad v\xc3\xa4gis\xc3\xb5nu ning neid kohtab ka v\xc3\xa4givaldsetes s\xc3\xbcndmustes._NEWLINE_Postmodernismi arenemisel suureneb elul\xc3\xa4heduse roll. See t\xc3\xa4hendab, et otsitakse v\xc3\xb5imalusi kergemaks kirjutamislaadiks ning loodavad tekstid ei j\xc3\xa4rgi suurel m\xc3\xa4\xc3\xa4ral kehtestatud p\xc3\xb5him\xc3\xb5tteid ja seisukohti. Postmodernistlike teoste iseloomujoonteks on erinevuste esilet\xc3\xb5stmine ning reeglitele ja kategooriatele t\xc3\xa4helepanu juhtimine.\n_START_SECTION_\nPostmodernistlik narratiiv\n_START_PARAGRAPH_\nPostmodernislik narratiiv keskendub eelk\xc3\xb5ige kahtlusele, kaootilisusele ja ebakindlusele. Enamjaolt kajastavad postmodernistlikud kirjutised iroonilisi ja problemaatilisi lugusid, kus mainitakse komplitseeritud \xc3\xbchiskonda ja elu ebakindlust. H\xc3\xbcljati realistlik arusaam, mis aga asendus s\xc3\xbcrrealismiga._NEWLINE_Postmodernismi \xc3\xbcheks \xc3\xbcldisemaks tunnuseks on piiride kadumine. Nimelt on kaotatud kindlad kunsti- ja \xc5\xbeanriliikide raamid ning on toimunud \xc3\xbcldine segunemine. Postmodernistliku narratiivi \xc3\xbcldtunnusteks v\xc3\xb5ib veel pidada avatust ja simultaansust, pluralismi, hajusust ja skisofreeniat. Postmodernist kasutab oma teostest j\xc3\xa4rgnevaid strateegiaid: tsiteerimine, paroodia, irooniline m\xc3\xa4ng massikultuuri vormidega ning omavahelises seoses on k\xc3\xb5rge ja madal kultuur._NEWLINE_Postmodernistlikus kirjanduses on m\xc3\xa4rgata uuema ajastu motiive \xe2\x80\x93 \xc3\xbchiskond muutub \xc3\xbcha keerulisemaks ja inimene oskab aina v\xc3\xa4hem asju parandada ja juhtida nii, et k\xc3\xb5ik kokku ei variseks. Olulisemale kohale tulevad omavahelised suhted ja \xc3\xbchiskonna v\xc3\xa4\xc3\xa4rtused._NEWLINE_Douwe Fokkema  r\xc3\xbchmitab postmodernismi viieks:_NEWLINE_\xe2\x80\xa2feministlik kirjutus ehk naiskirjutus;_NEWLINE_\xe2\x80\xa2histograafilised romaanid;_NEWLINE_\xe2\x80\xa2postkolonialistlik kirjandus;_NEWLINE_\xe2\x80\xa2autobiograafiad;_NEWLINE_\xe2\x80\xa2kultuurilist identiteeti k\xc3\xa4sitlev kirjandus._NEWLINE_Naiskirjutuses r\xc3\xb5hutatakse soolist identiteeti, histograafilistes romaanides kirjutatakse \xc3\xbcmber ajalugu kellegi vaatepunktist v\xc3\xb5i m\xc3\xa4ngitakse ajaloo faktide ja isiksustega. Postkolonialistlik kirjandus on m\xc3\xb5jutatud koloniaalsest korrast \xe2\x80\x93 seal otsitakse m\xc3\xbcstilist ideaali ning v\xc3\xa4\xc3\xa4rtustatakse eraldiseisvate maailmade erip\xc3\xa4ra. Autobiograafiad on seotud biograafiate ja elulookirjutamisega. Kultuurilist identiteeti k\xc3\xa4sitlev kirjanduses toob autor v\xc3\xa4lja teda \xc3\xbcmbritsevast maailmast midagi imetlusv\xc3\xa4\xc3\xa4rset ja keskset.\n_START_SECTION_\nTransgressiivne kirjandus\n_START_PARAGRAPH_\nTransgressiivne kirjandus ehk h\xc3\xa4lbekirjandus on t\xc3\xa4nap\xc3\xa4evane kirjandusvool, mille p\xc3\xb5hiteemadeks on enamasti m\xc3\xb5nuained, v\xc3\xa4givald, seksuaalne s\xc3\xa4ttumus, kuritegevus ja f\xc3\xbc\xc3\xbcsilised/vaimsed piinamised._NEWLINE_Kirjandusliigi eesm\xc3\xa4rgiks ei ole pakkuda lugejatele r\xc3\xb5\xc3\xb5mu ja positiivseid elamusi, vaid soovitakse panna ette kujutama \xc3\xb5\xc3\xb5vastavaid asju ning pannakse tunnetama hirmsaid tundeid. Autorid tahavad, et lugejad kujutaks ennast ette ebamugavates situatsioonides v\xc3\xb5i on millegi ohvrid, nagu n\xc3\xa4iteks vaimse v\xc3\xa4givalla. Raamatukogumites kirjeldatakse detailselt keelatud tegevusi ning reeglip\xc3\xa4ratut k\xc3\xa4itumist, heites k\xc3\xb5rvale \xc3\xbchiskondlikud normid. Autorid puudutavad meelega tundlikke v\xc3\xb5i sotsiaalselt taunitavaid teemasid, sh keelatud suhted, m\xc3\xb5nuained, geiidentiteet, haigused ja v\xc3\xa4givald._NEWLINE_Jutustuses on keskseks tegelane, kes vastandus \xc3\xbcldistele normidele ja satub \xc3\xbchiskonna normidega vastuollu. Transgressiivne kangelane tunneb, et tema tegutsemist piiravad head tavad ja \xc3\xbchiskondlikud kokkulepped. Karakter on enamasti sotsiopaatse hoiakuga \xe2\x80\x93 ta ei suuda oma tunge kontrollida, olles samaaegselt nihilist, egoist ja materialist. Tegelase sisemine ja v\xc3\xa4limine "mina" ei pruugi \xc3\xbchtida: v\xc3\xa4ljastpoolt tundub ta edukas ja kena inimene, aga sisemiselt on tundetu ning pooldab v\xc3\xa4givalda. Tema eneseteostus ei pruugi \xc3\xbcldsegi olla positiivne ja see v\xc3\xb5ib tekitada ka probleeme: tema enesekeskus v\xc3\xb5ib \xc3\xbchel hetkel muutuda vaimuhaiguseks, tegelane v\xc3\xb5ib liigtarbida m\xc3\xb5nuaineid ja tekib tugev seksuaaltung. Enamasti j\xc3\xa4\xc3\xa4b taoline karakteri t\xc3\xbc\xc3\xbcp h\xc3\xa4lbekirjanduses antikangelaseks ehk \xc3\xbcksikuks ja sidemeteta inimeseks._NEWLINE_T\xc3\xa4helepanuv\xc3\xa4\xc3\xa4rne on transgressiivses kirjanduses lauseline \xc3\xbclesehitus. \xc3\x9cleastumisi kirjeldatakse \xc3\xbcksikasjalikult, et lugeja m\xc3\xb5istaks situatsiooni. T\xc3\xa4nu visuaalsele m\xc3\xb5jule muutub verbaalne v\xc3\xa4ljendus piltlikumaks ja graafilisemaks. V\xc3\xa4givaldseid s\xc3\xbcndmusi kirjeldatakse j\xc3\xb5hkrate ja veristena.\n_START_SECTION_\nPostapokal\xc3\xbcptiline maailmapilt\n_START_PARAGRAPH_\nPostmodernismi \xc3\xbcheks aktuaalseks \xc5\xbeanriks on veel katastroofiulme, kus loos on katastroof v\xc3\xb5i apokal\xc3\xbcptilised kujutlused inimkonna muudetud tulevikust. Katastroofide m\xc3\xb5juteguriteks on loodus, maav\xc3\xa4lised olendid v\xc3\xb5i inimesed ise. Kujutatavad h\xc3\xa4vingud saavad olla sotsiaalsed, \xc3\xb6koloogilised, klimaatilised v\xc3\xb5i geoloogilised._NEWLINE_Postmodernismis on \xc3\xbcheks katastroofiulme alaliigiks postapokal\xc3\xbcptiline kirjandus, mis kirjeldab inimtsivilisatsiooni l\xc3\xb5ppu ning arutleb elu v\xc3\xb5imalikkuse \xc3\xbcle p\xc3\xa4rast \xc3\xbchiskonna kokkuvarisemist, p\xc3\xbc\xc3\xbcdes ette kujutada sellele j\xc3\xa4rgnevat puhtamat maailma._NEWLINE_Kirjanduse p\xc3\xb5hielemendiks on apokal\xc3\xbcptika, kus on igaveseks muutunud \xc3\xbcksikute elluj\xc3\xa4\xc3\xa4jate elu ja nende vaated. Apokal\xc3\xbcptilistes teostes antakse \xc3\xbclevaade, kui kohanemisv\xc3\xb5imeliseks on loodud inimene, kui ta pannakse s\xc3\xbcrreaalsesse keskkonda \xe2\x80\x93 ta elu on tundmatuseni muutunud, sest uus elukond erineb varasemast. Lisaks on situatsioonid, millest v\xc3\xb5ib vallanduda vaen ning mis v\xc3\xb5ib viia katastroofini: suhtlemine maav\xc3\xa4liste olenditega, kahe eri bioloogilise liigi kooseksisteerimine, minevikust ja tulevikust p\xc3\xa4rit inimeste kokkupuuted ning indiviidide ja tehnoloogia suhe._NEWLINE_Postapokal\xc3\xbcptiline kirjandus sai kuulsaks p\xc3\xa4rast teist maailmas\xc3\xb5da, kui leiutati aatomipomm ning levisid inimesi hirmutavad kujutused tuumas\xc3\xb5ja m\xc3\xb5just maailmale. Kuid aastatega on hakanud kogunema ka teisi tegureid, mis on ohuks nii maailma kui ka \xc3\xbchiskonnale. N\xc3\xa4iteks looduslike ressursside raiskamine ja nende l\xc3\xb5ppemine, globaalne soojenemine, nafta tootmise kallinemine ja puhta vee v\xc3\xa4henemine. Nende tegurite t\xc3\xb5ttu v\xc3\xb5ib hea fantaasia korral kujutada ette maailmal\xc3\xb5ppu. Postapokal\xc3\xbcptilisele arengule on m\xc3\xb5ju avaldanud ka kosmoseajastu. Tihtipeale kujutatakse juhtumeid maav\xc3\xa4liste olenditega, mil nad v\xc3\xb5ivad r\xc3\xbcnnata maad._NEWLINE_Katastroofiulme ohumudelid l\xc3\xa4htuvad k\xc3\xbcsimustest: mis juhtub siis, kui midagi ei muutu, v\xc3\xb5i mis juhtub siis, kui midagi muutub? Kirjanduslik ettevaatusnarratiiv k\xc3\xb5neleb inim\xc3\xbchiskonna kitsaskohtadest ja riskidest. Ulme suudab muuta v\xc3\xb5imalikuks nii ohtliku kui ka keelatu. Aja jooksul muutub aina ohtulikumaks tehnika, mida kujutatakse aina enam valitsevat inimeste \xc3\xbcle. Ulme k\xc3\xb5neleb teaduse eba\xc3\xb5nnestumistest ning selle pimestavast m\xc3\xb5just inimesele.'